**International Lungekræftdag den 17. november 2016 i Ingeniørforeningen IDA, Kalvebod Brygge 31-33, 1560 København.**

Patientforeningen Lungekræft havde besluttet til en forandring at prøve nye lokaler til dagen, og valget var faldet på Ingeniørforeningen IDA. Lyse og lækre lokaler med udsigt over vandet, en stor foredragssal med en god akustik og topmoderne velfungerende AV-udstyr.

Formanden bød velkommen og var glad for det store fremmøde til trods for, at vi konkurrerede med en stor kræftkonference afholdt af Dagens Medicin.

Bestyrelsen samt moderator Lene Johansen blev præsenteret.

Lene Johansen introducerede dagens program, der var delt op i tre vigtige emner: Forebyggelse i forbindelse med lungekræft. Behandling – Hvor er vi behandlingsmæssigt inden for lungekræft området? Stigmatisering i forbindelse med lungekræft.

Til det første emne ” Forebyggelse” var der indlæg af professor Jan Sørensen, Syddansk Universitet og Royal College of Surgeons in Ireland, Bolette Friederichsen, næstformand i Dansk Selskab for Almen Medicin og praktiserende læge i et udkantsområde, Flemming Møller Mortensen, sundhedsordfører for S samt administrerende direktør i Kræftens Bekæmpelse, Leif Vestergaard. Sessionen blev afsluttet med en paneldebat, hvor formand Lisbeth også deltog. Der kom mange interessante synspunkter frem, blandt meget andet blev nævnt, at der en trafikdødelighed på 78 personer pr. år, og tænk hvilken opmærksomhed, økonomi og massiv indsats, der bliver ydet, kontra 13.600 dødsfald pr. år på grund af tobak.

Så var der tid til en dejlig frokost i restauranten, igen med kig ud over vandet, og tid til hyggesnak og samvær med ligestillede, hvor dagens indlæg blev diskuteret.

Efter frokost var emnet” Stigmatisering” med indlæg af forfatter og lungekræftramt Klaus Lynggaard, Merete Mærsk, sundhedspsykolog og fysioterapeut samt Liselotte Blixt, formand for Sundheds-og Ældreudvalget, sundhedsordfører DF. Der blev også sagt mange kloge ord set fra forskellige vinkler. Vanedannende, afhængighedsskabende og hjernens kemi. Klaus Lynggaard læste op af sin nyeste udgivelse, bl.a. digtet Kemoguden. Efter indlæggene var der også her paneldebat ledet af Lene Johansen og med deltagelse af Lisbeth. Klaus Lynggaard var ude med nogle stærke meninger om den offentlige sektor, om velfærdssamfundets effektivitet og menneskelighed. Kæmpe ros til hospitalsvæsenets behandlinger og personale, men drøje hug til den kommunale del.

Efter kaffepausen var der nyt indenfor behandling af lungekræft ved overlæge Anders Mellemgaard, Herlev Hospital. Han omtalte blandt andet de mange gode nyheder for lungekræft. Nemlig at lungekræft får mere opmærksomhed end tidligere, Kræftplan IV, som sætter lungekræft på dagsordenen, at der er nedsat et medicinråd, at Danmark er i top med lungekræftforskning, vi er på en femteplads i verden målt afhængig af størrelse, få andre lande har fri og gratis behandling, at ny cancermedicin udvikles meget hurtigere end tidligere, pt er der 123 stoffer til afprøvning, samt nye behandlinger.

Så var der nyt fra Patientforeningen Lungekræft ved formand Lisbeth Søbæk Hansen.

Lisbeth fortalte om aktiviteter og planer for foreningen siden sidst. Vi har udgivet en børnebog til børn fra 3-6 år, ”Kræften og kræfterne”, som er blevet utroligt godt modaget. Vores nye hjemmeside går i luften netop i dag, og skal udbygges yderligere, når økonomien tillader det. Så har vi fået lavet en sløjfe , gennemsigtig med guldkant, for at symbolisere, at lungekræft er en usynlig sygdom, der opdages alt for sent. Vi har afholdt en politisk høring på Christiansborg. Et af vores mål i 2017 er at få vores medlemstal op, 4700 danskere får lunge- eller lungehindekræft om året, her vil vi gerne gøre en forskel. At få øget vores økonomi til forskellige projekter. Vi vil afholde 6 åbne møder i 2017 og vores generalforsamling den 8. april 2017 i Fredericia. Vi vil igen i 2017 arbejde på en ny høring på Christiansborg, og gerne afholde en temadag på Fyn, som ligger centralt for landsdelene. Der er også planer om at udgive en børnebog til de 9-12-årige, hvis vi kan rejse penge til det. Endvidere ønsker vi at udgive bogen ”Livet med lungekræft” med patient- og pårørendehistorier samt med faglige indlæg. Vi ønsker også at sætte et aftryk på den politiske dagsorden. Så der er mange bolde i luften.

Lene Johansen rundede dagen af, og Lisbeth Søbæk Hansen takkede de fremmødte, oplægsholdere og sponsorer og håbede at ses igen til næste år.